Dié oggend het ons reeds baie gesien, insluitend ’n luiperdmannetjie voordat ons by ’n watergat stilgehou het.
Ek besoek dié watergat gereeld. Gewoonlik is dit ’n goeie plek vir voëlskyk, en dis ver van die kamp af. Toe ons nader kom, kon ’n mens aanvoel iets is nie pluis nie. Nog voordat ons daaroor kon bespiegel, het ons ’n gevlekte hiëna by die water sien lê.
By nader ondersoek het ons ’n klein waterbok in die opdrifsels van die waterrand sien skuil. Daar was ’n duidelike wond aan sy nek, maar ons was nie seker wat gebeur het nie.
Die hiëna was onmiddellik op sy hoede en het na die swak kalf geloer. Dit het gelyk asof die waterbok ’n ontsnaproete soek, maar sy enigste opsie is deur die hiëna versper.
Ons wou die waterbok help, maar ons werk as gidse is om die diere se gedrag aan die gaste te verduidelik. Ons mag nie met die natuur se gang inmeng nie.
Die afgelope vier jaar werk ek as ’n private gids. Ek en ’n vriend bedryf ’n safari-maatskappy Escape Safari Co wat luukse safari’s in Afrika aanbied.